Transiidikeskuse AS juhib tähelepanu faktile, et riigiettevõte Tallinna Sadam sõlmis lepingu miinimumkapitaliga osaühinguga, mille omanikuks on Küprosel loodud off-shore firma, mille omanikuks omakorda on Briti Neitsisaartel registreeritud firma.  Nimetatud asjaolu on otseselt meedia välja toonud ka Tallinna Sadama nõukogu ja Riigikogu liige Indrek Raudne. Näib nagu kardaks Eesti riigilt tulutõotava maatüki kasutamisõiguse saanud ettevõtte tegelikud omanikud niivõrd päevavalgust, et on kasutanud nn topelt off-shore kaitset. "Sadam peaks riigiettevõttena avalikustama nende persoonide nimed, kes sellest lepingust tegelikult kasu hakkavad saama!" on Laidvee veendunud.